**Spremembe pri KOPOP**

**Z začetkom leta je v veljavo stopila sprememba Uredbe o plačilih za okoljske in podnebne obveznosti ter naravne ali druge omejitve (KOPOP+), ki opredeljuje tudi pogoje uveljavljanja in izvajanja intervencij KOPOP.**

**Nov vstop v operacije KOPOP**

V operacije intervencij KOPOP podnebne spremembe (KOPOP\_PS) in KOPOP biotska raznovrstnost in krajina (KOPOP\_BK) je mogoče vstopiti tudi v letu 2025. V KOPOP\_PS so operacije povezane z izboljšanjem kakovosti krme in načrtnim krmljenjem, KOPOP\_BK pa so naravovarstvene operacije.

V operacije KOPOP naravni viri (KOPOP\_NV) vstop v letu 2025 ni več možen, izjema je le operacija Varovalni pasovi ob vodotokih (PAS\_VOD). Zaprt je torej vstop v operacije VOD, KOL\_1, KOL\_2, KOL\_3, IPP, IPZ, IPH, IPSO, IPG, BIOTM\_TNS, VIN\_HERB, VIN\_INSK, PGS in SENENA. Prav tako v letu 2025 ni mogoče vstopiti tudi v operacijo Lokalne sorte (SOR) v okviru intervencije Lokalne pasme in sorte (LOPS).

**Povečanje površin vključenih v obveznost**

V obdobju trajanja obveznosti se skupna velikost površin KMG lahko poveča, izjema je le operacija Obvladovanje invazivnih tujerodnih rastlinskih vrst (ITRV), kjer povečanje ni mogoče. Upravičenec je pri večini operacij upravičen do plačila za celotno povečanje velikosti površin, ki vključuje obstoječe in povečane površine.

Sprememba Uredbe KOPOP+ določa izjemo, da se površina, za katero je prevzeta obveznost za operacije VOD, KOL\_1, PGS in SENENA, v letih od 2025 do 2028 lahko poveča, vendar se s tem obstoječa obveznost ne poveča. Plačilo se dodeli le za obstoječe površine (vključene do vključno leta 2024), ne pa tudi za povečane površine. Enako veja tudi za operacijo Lokalne sorte (SOR).

**Novosti pri intervenciji KOPOP\_PS**

V okviru operacij PS\_GOV, PS\_PRAP in PS\_DROB je treba izdelati analize krme in izračunati krmne obroke. Od leta 2025 dalje mora biti v rezultatu analize, ki mora biti izdelana najkasneje do 15. oktobra tekočega leta, navedeno tudi število vzorcev krme, ki so bili vključeni v analizo.

Od leta 2025 dalje se za število prašičev pitancev šteje povprečno število živali v tekočem letu trajanja obveznosti, pri čemer se v izračunu povprečnega števila živali upošteva podatke o številu prašičev pitancev iz Centralnega registra prašičev po stanju na dan 1. februarja tekočega leta in na štiri reprezentativne datume, ki jih določi ARSKTRP. Izjema je pri kmečki reji prašičev v nekomercialnih obratih, pri kateri se za prisotnost posameznega prašiča upošteva pavšalna prisotnost, ki je določena na 90 dni do vključno reprezentativnega datuma.

**Novosti pri intervenciji KOPOP\_NV**

Pri operaciji VOD, ki se mora vsako leto izvajati na vseh njivskih površinah na prispevnih območjih vodnih teles, katerih velikost je večja od 0,1 ha, se iz operacije VOD v tekočem letu iz izvajanja zahteve lahko izvzamejo njivske površine, na katerih se v tekočem letu prideluje hren, čebula ali česen. Za izvzete površine upravičenec ni upravičen do plačila.

Operacij VOD, KOL, IPP, IPZ, VIN\_HERB, VIN\_INSK in PGS po novem ni več možno izvajati na območju varovalnih pasov ob vodnih zemljiščih in varovalnih pasov za osuševalne jarke, širše od dveh metrov. Zaradi neizvajanja operacij na navedenih območij se obseg površin v okviru obstoječe obveznosti prilagodi, zmanjšanje površin, vključenih v posamezno operacijo, pa se ne šteje v obseg dovoljenega zmanjšanja površin.

Pri operaciji IPZ je dodatno določeno, da je zahteva za obdobje glavnega posevka izpolnjena, če je površina, vključena v operacijo IPZ, večino obdobja glavnega posevka prazna, vendar je setev opravljena do 31. julija tekočega leta.

**Novosti pri intervenciji KOPOP\_BK**

Z letom 2025 se začne izvajati nova operacija Ohranjanje suhih travišč (SUHA\_TRAV). Vstop in izvajanje te operacije je možen le z zemljišči, ki ležijo na predvidenih varstvenih območjih, ki so določeni s posebnim slojem/evidenco. Za vstop morajo upravičenci izkazati interes kot odgovor na osnovi poziva, ki jim bo poslan z MKGP. Plačilo za izvajanje operacije se določi po kriteriju prisotnosti pozitivnih značilnic in se dodeli glede na prejeto število točk.

Pri operacijah HAB, MET, STE, HABM, MOKR\_BAR, SUHI\_KTP in VTR ni dovoljeno izravnavanje zemljišča, krčenje grmovja in dreves, izravnavanje mikrodepresij, nasipavanje zemljine, apnenje in urejanje manjših odvodnjavanj.

Pri operaciji MEJ uporaba FFS ni več dovoljena.

Poleg navedenih je v Uredbi KOPOP+ še nekaj drugih manjših sprememb in tehničnih popravkov.

Vključeni v KOPOP in LOPS morajo opraviti usposabljanja v obsegu najmanj 15 ur, od tega v prvih treh letih najmanj 9 ur. Vključeni leta 2023 morate tako do leta 2025 imeti opravljenih vsaj 9 ur. Hkrati opozarjamo na redno vodenje vseh predpisanih evidenc.

dr. Jernej Demšar, KGZS